बीए भाग 2

विशय:- तत्वज्ञान

सत्र तीन

भारतीय तर्कशास्त्र

अभ्यासक्रम

युनिट 1:- न्याय दर्शनातील अनुमान सिद्धांत:- व्याख्या, प्रक्रिया, पक्षता आणि प्रकार

युनिट 2:- परामर्श, लिंग परामर्श, व्याप्ती व्याप्ती ग्रहोपाय, हेत्वाभास

युनिट 3:- बौद्ध अनुमान:- व्याख्या,प्रकार, पक्षता, परामर्श, लिंगपरामर्श, व्याप्ती,

व्याप्तीग्रहोपाय, हेत्वाभास

युनिट ४:- जैन अनुमान:- व्याख्या,प्रकार, पक्षता, परामर्श, लिंगपरामर्श, व्याप्ती,

व्याप्तीग्रहोपाय, हेत्वाभास

**न्याय दर्शनातील अनुमान विचार**

न्याय दर्शनाला प्रमाणशास्त्र सुद्धा म्हणतात. न्याय दर्शनात प्रमाणाची विस्तृत चर्चा केलेली आढळून येते. न्याय दर्शनाच्या मते ज्ञान दोन प्रकारचे आहे.

1.प्रमा अर्थात यथार्थज्ञान आणि

2. अप्रमा अर्थात अयथार्थ ज्ञान.

प्रमा म्हणजे यथार्थज्ञान अर्थात वस्तू जशी आहे त्याच स्वरूपात तिचे ज्ञान प्राप्त होणे म्हणजे प्रमा होय.

अप्रमा म्हणजे अयथार्थ ज्ञान अर्थात वस्तू जशी आहे त्यापेक्षा भिन्न स्वरूपात तिचे ज्ञान प्राप्त होणे म्हणजे अप्रमा होय.

यथार्थज्ञान ज्या साधनाद्वारे प्राप्त होते त्याला प्रमाण असे म्हणतात. दुस-या शब्दात ज्या साधनाद्वारे प्रमात्याला प्रमेयाचे ज्ञान प्राप्त होते त्याला प्रमाण म्हणतात. प्रमाणासंबंधीची चर्चा भारतीय दर्शनात फार महत्त्वाची मानली आहे. प्रमाण शुद्ध असल्याशिवाय प्रमेयाचे ज्ञान शुद्ध होत नाही.

न्याय दर्शनात प्रमाणाला ज्ञानप्राप्तीचे सर्वात निकटवर्ती साधन म्हणून स्वीकार केले आहे. न्याय दर्शनात एकूण चार प्रमाणांचा स्वीकार केलेला आहे.

**1.प्रत्यक्ष 2. अनुमान 3. उपमान 4. शब्द**

**न्याय दर्शनातील अनुमान विचार:-**

न्याय दर्शनात ज्ञान प्राप्तीचे एक महत्त्वाचे साधन म्हणून अनुमान प्रमाणाला महत्त्व आहे. अनुमान हा शब्द ‘अनु’ अधिक ‘मान’ यांच्या संयोगाने तयार झाला आहे. ‘अन’ु म्हणजे पश्चात किंवा नंतर आणि ‘मान’ म्हणजे ज्ञान. **याप्रकारे अनुमानाचा शाब्दिक अर्थ पश्चात ज्ञान असा होतो. अर्थात असे ज्ञान की जे ज्ञान एका ज्ञानानंतर होते. अनुमानात पहिले ज्ञान प्रत्यक्ष ज्ञान असते आणि त्या प्रत्यक्ष ज्ञानाच्या आधारावर दुस-या वस्तूचे ज्ञान त्यायोगे होते.**

अनुमीती स्वरूप ज्ञान ज्यायोगे होते त्याला अनुमान प्रमाण म्हणायचे. **प्रत्यक्ष ज्ञानाच्या आधारावर जे प्रत्यक्ष नाही अशा संबंधीचे मिळालेले ज्ञान किंवा उपस्थितावरून अनुपस्थिता संबंधीचे ज्ञान म्हणजे अनुमीती होय.** जसे, समोर धूर दिसत असता त्या ठिकाणी अग्नि असणारच असा जो निश्चय होतो ती अनुमीती होय.

उपस्थितांच्या बळावर अनुपस्थितासंबंधीचे ज्ञान होऊ शकते याचे कारण म्हणजे जे उपस्थित आहे ते अनुपस्थिताचे गमक किंवा चिन्ह असते. त्या गमक अथवा चिन्हास ‘लिंग’ म्हणतात. लिंग म्हणजे खून किंवा चिन्ह.

लिंग हे ज्याचे चिन्ह किंवा खून असते त्याला ‘लिंगी’ असे म्हणतात. धूर हा अग्नीचे लिंग होय व धुराच्या अपेक्षेने अग्नि हे लिंगी होय. यावरून लिंग व लिंग संबंध पूर्ण ज्ञान म्हणजे अनुमान होय.

**अनुमानाच्या व्याख्या:-**

**१. महर्षी गौतम यांच्या मते,** ‘‘ज्या ज्ञानाची वास्तविक दशा प्रत्यक्षाद्वारा परस्पर संबंधाला जाणून एकाचे प्रत्यक्ष करून दूस-याचे ज्ञान होणे म्हणजे अनुमान होय.’’

**२. वात्सायनच्या मते,** ‘‘एका गोष्टीच्या आधारे दुसर्या गोष्टीचे ज्ञान प्राप्त करणे म्हणजे अनुमान होय.’’

**३. गंगेश् उपाध्याय यांच्या मते,** ‘‘अनुमान असे ज्ञान आहे की ज्याची उत्पत्ती अन्य ज्ञानाद्वारे होते.’’

वरील सर्व व्याख्येवरून हे स्पष्ट होते की की अनुमान असे ज्ञान आहे की ज्यामध्ये पूर्व प्रत्यक्ष ज्ञान आवश्यक आहे.

**उदा. जिथे जिथे धूर तिथे तिथे अग्नी.**

**पर्वतावर धूर आहे.**

**म्हणून, पर्वतावर अग्नी आहे.**

वरील उदाहरणावरून स्पष्ट होते की पर्वतावर धुराचा प्रत्यक्ष झाल्यानंतर तिथे अग्नी आहे हे आपल्याला कळते. आपल्याला प्रत्यक्ष तर धूराचे होते पण त्याच्या आधारावर आपण अग्नीचे ज्ञान प्राप्त करीत असतो. धूर आणि अग्नी परस्पर संबंधित आहे त्यामुळे धुराचे प्रत्यक्ष होताच आपल्याला अग्नीचे अनुमान होते. प्रथमतः धुराचे ज्ञान होते व नंतर अग्नीचे आणि म्हणूनच अग्नीचे ज्ञान नंतर असल्याकारणाने त्याला अनुमानिक ज्ञान म्हणतात.

**अनुमानाचे विश्लेषणः-**

अनुमानाची विश्लेषण केल्यानंतर कुठल्याही अनुमानात हेतू, पक्ष व साध्य ही तीन पदे दिसून येतात.

**१. हेतू:-** हेतु म्हणजे लिंग, खून, चिन्ह अथवा साधन होय. ज्या साधनाद्वारे अनुमानकेले जाते त्याला हेतू म्हणतात. धूर आणि अग्नीच्या उदाहरणात ‘धुर’ हेतू होय.

**२. साध्य:-** हेतूच्या आधारावर ज्याची आपण सिद्धी करू पाहतो त्यास साध्य म्हणतात. जसे धुरा वरून अग्नीची सिद्धी म्हणून अग्नि ‘साध्य’ होय.

**३. पक्ष:-** ज्या ठिकाणी म्हणजे ज्याच्या संबंधाने साध्य सिद्ध करावयाचे असते त्यास पक्ष म्हणतात. पर्वतावर धूर असून त्या ठिकाणी अग्नीची सिद्धी करावयाची असल्यास पर्वत ‘पक्ष’ आहे.

याशिवाय अनुमानात सपक्ष आणि विपक्ष अशी दोन पदे दिसून येतात

**अ. सपक्ष:-** ज्या ठिकाणी साध्य धर्म आहे असे निश्चितपणे माहित असते तो सपक्ष होय. धूर या हेतू वरून पर्वतावर अग्नी हे साध्य सिद्ध करीत असताना स्वयंपाक घर वगैरेसारख्या अनेक ठिकाणी धूर व अग्नी यांचे सहाचर्य पूर्वीपासूनच असते ती सर्व ठिकाणे सपक्ष होय.

**ब. विपक्ष:-** जिथे साध्य धर्माचा अभाव निश्चितपणे माहित आहे ते विपक्ष होय. जसे धुरावरून अग्नीचे अनुमान करतांना ‘विस्तीर्ण जलाशय’ हे विपक्षाचे उदाहरण म्हणून घेण्यात येते. साध्य धर्माशी असंबंध आहे हे निश्चितपणे माहित असलेल्या कुठल्याही धर्मास विपक्ष म्हणतात.

हेतूने नेहमी सपक्षावर रहावे विपक्षावर राहू नये तेव्हाच तो खर्या अर्थाने हेतू होय. म्हणजेच सद् हेतू होय.

साधारणतः हेतू, पक्ष आणि साध्य ही अनुमानाची अंग आहेत. तर व्याप्ती, पक्षधर्मता आणि लिंगपरामर्श ही अनुमानाचे आधार आहेत. या अनुमानाच्या आधाराचे स्वरूप पुढील प्रमाणे सांगता येईल.

**१. व्याप्ती:-** **व्याप्ती म्हणजे हेतू व साध्य यांचा नित्य संबंध, म्हणजेच सहाचर्य नियम होय.** सहाचर्य नियम म्हणजे जिथे जिथे हेतू असेल तिथे तिथे साध्य असणारच. जसे- जिथे जिथे धूर असेल तिथे तिथे अग्नी असणारच. असे म्हणता येणार नाही की हेतू उपस्थित आहे पण साध्य नाही. हेतू आणि साध्य यांच्यातील या नियत सहाचर्य संबंधास व्याप्ती असे म्हणतात. वरील उदाहरणात धूर आणि अग्नी यांच्यात व्याप्ती संबंध आहे.

व्याप्तीमध्ये हे दोन घटक असतात एक व्याप्य आणि दोन व्यापक. म्हणून व्याप्त आणि व्यापक संबंधास व्याप्ती असे म्हणतात. हेतू हा व्याप्य असतो व साध्य आहे व्यापक असते. हेतुला व्याप्य म्हणावयाचे कारण तो साध्य होऊन अनेक ठिकाणी उपस्थित नसतो. आणि साध्य हे व्यापक असते कारण हेतू जितक्या ठिकाणी असेल तितक्या ठिकाणी साध्य तर असतेच पण त्यापेक्षा अधिक ठिकाणीही ही साध्य राहू शकते. जसे- धूर असणार्या प्रत्येक ठिकाणी अग्नि असणारच पण जिथे धूर नाही अशा ही ठिकाणी अग्नि असू शकतो. म्हणूनच अग्नि व्यापक आहे.

व्याप्तीकरिता दोन घटनांचे सहाचर्य असणे आवश्यक असते. परंतु हा सहाचर्य संबंध नियत सुद्धा असावयास पाहिजे. ज्या घटकांमध्ये सहाचर्य संबंध नियत नसतो तिथे व्याप्ती संबंध असू शकत नाही. जसे - ढग आणि पावसाचा संबंध. ढग आणि पाऊस कधी कधी एकत्र दिसून येतात तर कधी कधी त्यांच्यात भिन्नता दिसून येते. म्हणून त्या दोघांमध्ये व्याप्ती संबंध असू शकत नाही. व्याप्ती संबंधांमध्ये अतिक्रमण किंवा अनियमितता असावयास नको. म्हणून व्याप्ती संबंधाला नियत साहचर्य संबंध असे म्हणतात.

ज्या दार्शनिकांनी अनुमानाला प्रमाण म्हणून स्वीकार केले आहे त्यांच्याकरिता व्याप्ती ज्ञानाचा प्रश्न आवश्यक आहे. व्याप्ती ज्ञानाच्या अभावी अनुमान संभव होऊ शकत नाही. आपल्याला धूर आणि अग्नी यांच्यातील सहचर्य संबंधाचे ज्ञान पूर्वी नसते, तर पर्वतावर धूर पाहून आपण अग्नीचे अनुमान करू शकलो नसतो. म्हणून अनुमानित ज्ञान तेव्हांच शक्य आहे जेव्हा या ज्ञानाला हेतू आणि साध्य यांच्यातील व्याप्ती संबंधाचे ज्ञान असेल.

**व्याप्ती ग्रहोपाय:-** न्याय दर्शनात व्याप्तीच्या स्थापनेसाठी म्हणजेच व्याप्तीचा ग्रहणा करिता किंवा ज्ञानाकरीता एकूण सहा तत्वांचा उल्लेख केलेला आढळतो. व्याप्तीचे ज्ञान किंवा व्याप्तीचे ग्रहण किंवा व्याप्ती ग्रहोपाय पुढील प्रमाणे आहेत.

**१. अन्वयः-** दोन वस्तूंमधील वारंवार पहावयास येणार्या भावात्मक संबंधाला अन्वय असे म्हणतात. इथे एक वस्तू उपस्थित असेल तर दुसरी वस्तू ही उपस्थित असते. जसे - जिथे धूर तिथे अग्नी. अशा प्रकारच्या संबंध आला अन्वय असे म्हणतात.

**२. व्यतिरेक:-** दोन घटकांमधील निषेधात्मक संबंधाला व्यतिरेक म्हणतात. दुसर्या शब्दात एका वस्तूच्या अभावामुळे दुसर्या वस्तूचा अभाव असणार्या संबंधाला व्यतिरेक असे म्हणतात. जसे - जिथे जिथे अग्नीचा अभाव तिथे तिथे हे धुराचा अभाव.

**३. व्यभिचाराग्रह:-** दोन वस्तू मधील भावात्मक आणि निषेधात्मक संबंध स्पष्ट केल्यानंतर निश्चित स्वरूपात हे जाणून घेण्याचा प्रयत्न केला जातो की की त्यामध्ये काही व्यभिचार किंवा अपवाद तर नाही ना. अपवाद असणे म्हणजे व्यभिचाराग्रह होय. अर्थात दोन वस्तूतील संबंधांमध्ये नियमिततेचा अभाव असणे म्हणजे व्यभिचाराग्रह होय. उदा. आकाशात ढग असताना कधीकधी पाऊस होतो तर कधीकधी पाऊस होत नाही.

**४. उपाधीनिरास:-** व्याप्ती संबंध हा नेहमी अनौपाघिक संबंध असावयास पाहिजे. जर दोन घटनांमधील संबंध कोणत्यातरी उपाधीवर किंवा अटीवर आधारित असेल तर त्यामध्ये व्याप्ती संबंध असू शकत नाही. जसे - जिथे जिथे अग्नी तिथे तिथे धूर. या वाक्यात उपाधी दोष आहे कारण अग्नीतून धूर तेव्हाच निघतो जेव्हा इंधन ओले असते. म्हणजेच या ठिकाणी ‘इंधनाचा ओलावा’ ही उपाधी आहे. आणि व्याप्तीसाठी या उपाधीचे निरसन झाले पाहिजे. याउलट धुराच्या आधारावर अग्नीचे अनुमान केल्यास कोणताही दोष होत नाही. कारण धूर आणि अग्नी यांच्यात अनौपाधिक संबंध आहे. या दोघांमधील संबंध कुठल्याही अटीवर आधारित नाही. म्हणून ज्या ज्या विषयी शंका निर्माण होते त्याचे निरीक्षण करून निराकरण करणे आवश्यक आहे, यालाच उपाधी निरास असे म्हणतात.

**५. तर्क:-** व्याप्तीच्या स्थापनेसाठी वरील चार घटकांचा विचार झाला आहे. त्यामध्ये काही दोष निर्माण झाला तर तो दूर करण्यासाठी तर्काची आवश्यकता असते. जसे - जिथे जिथे दूर तिथे तिथे अग्नी. हा एक अनुभव आहे. परंतु हाच अनुभव भविष्यातही अनुभवाला येईल काय? असा प्रश्न उपस्थित झाल्यास सर्व धुरवान पदार्थ अग्नीयुक्त असतात असा तर्क करावा लागेल तसे केल्यास अनुमानात कुठल्याही संशयाची संभावना राहत नाही.

**६. सामान्य लक्षण प्रत्यक्ष:-** व्याप्तीची स्थापना करण्यासाठी न्यायदर्शना मध्ये सामान्य लक्षण प्रत्यक्ष स्वीकार केलेले आहे. साध्य आणि हेतूच्या सामान्य गुणांच्या आधारावर सामान्य लक्षण प्रत्यक्षाद्वारे न्यायदर्शन व्याप्ती संबंधाची स्थापना करतात. ज्यानुसार एका वस्तूच्या प्रत्यक्ष ज्ञानाच्या आधारावर आणि त्या वस्तूच्या सामान्य धर्माच्या किंवा गुणांच्या आधारावर संपूर्ण वर्गाचे किंवा जातीचे प्रत्यक्ष केले जाते. एका मनुष्याच्या प्रत्यक्ष ज्ञानाच्या आधारावर संपूर्ण मनुष्य जातीचे म्हणजेच मनुष्यत्वाचे प्रत्यक्ष ज्ञान आपल्याला होते. मनुष्य आणि मरणशीलता यांच्यातील सहाचर्य संबंधाचा अनुभव घेऊन आपण म्हणतो की ‘सर्व मनुष्य मरणशील आहे’. म्हणून व्याप्तीची संपूर्ण स्थापना तेव्हांच शक्य होऊ शकते जेव्हा आपण सामान्य लक्षण प्रत्यक्षाद्वारे गुणाच्या आधारे त्या वर्गातील सर्व व्यक्तीविषयी ज्ञान प्राप्त करू शकू.